  Анжелика Тихонова корреспондент Ижкарын 5-9 классъёсын дышетскись удмурт пиналъёсты блогер луыны дышетӥзы. Со сярысь ивортодэтъя «Удмуртия» агентстволэн корреспондентэзлы «Удмурт блогеръёслэн школаысьтызы» огез дышетӥсь Александр Бикузин вераз. Дышетонъёс 1-11 толсуре Калыкъёслэн эшъяськон юртазы ортчизы. Ужрадэ Ижкарысь 10 пиналъёс пыриськизы. Александр Бикузинлэн верамезъя, туала вакытэ котькуд нылпилэн блогер луэмез потэ, нош «Куара» огазеяськонлэн ӵектосэз соослы сыӵе луонлык сётӥз, мерлыко вотэсъёсын ас бамзэс удмурт кылын нуыны дышетӥзы.   Али тани школа йылпумъяськиз ни, блогинг удысын азинскон тӥрлык ми соослы сётӥм. Азьланяз, оскисько, удмурт кылын блогъёссэс нуозы, уз аналтэ. Нош бӧрысь, кизы воляз ке, асьсэос мылкыд каремзыя ужалозы Александр Бикузин, «Удмурт блогеръёслэн школаысьтызы» огез дышетӥсьСолэн кылъёсызъя, вазиськисьёс гурт ёросъёсысь но вал, но соослэн лыктэмзы ӧз луы, малы ке шуоно занятиос школаын дышетскон вакытэ мынӥзы. Со сяна, ёросъёсысь мӧйыгес муртъёс но таӵе дышетонъёслы кулэяськемзэс верало, уго али мерлыко вотэсъёсын уж нуон туж вӧлмемын. Соин валче «Удмурт блогеръёслэн школазы» ӵектосэз кылдытӥсьёслэн азьланяз ёросъёсы но потаса ужаны малпанзы вань. Но сое улонэ пыӵатон понна трос ужано на, пусйиз Александр Бикузин. Тодэ вайытом, блогеръёслэн школаязы пиналъёсты журналистикаен тодматӥзы, камераен ужаны, монтаж лэсьтыны, мерлыко вотэсъёсты нуыны дышетӥзы. Ӵектосэз Удмуртиысь йӧскалык политикая министерство юрттэмен улонэ пыӵатӥзы.  Ватсалом, азьвылгес «Куара» мер огазеяськон удмурт анай-атайёс понна «Аныкай» медиашкола ортчытӥз. Солэсь ужъемышъёссэ мерлыко вотэсъёсысь адӟыны луэ ни.   Тегъёс: Ижкар мерлыковотэс Удмуртия пиналъёс удмуртъёс  